Михайло Варґа

**Михайло Варґа** (*17. април 1952—†9. април 2019), културни и дружтвено-политични активиста и єден з найталантованших ґлумцох у аналох театралней уметносци на руским язику у Югославиї и Сербиї.
 
## Биоґрафия
Михайло Варґа ше народзел 17. априла 1952. року у Руским Керестуре. Ту закончел основну школу 1967. року, а Школу школярох у привреди 1970. року закончел у Кули. Такой после законченей школи почал робиц у приватнїка, а вец у Фабрики мебльох Дрина у Вербаше. Потим прешол на роботу службенїка у Новинско-видавательней установи Руске слово Нови Сад, з роботним местом у Руским Керестуре, и оталь пошол до пензиї.

Михайло Варґа бул у малженстве зоз Дарину родз. Орос. Мали двох синох, Михайла и Владимира. 

## Дружтвено-политични анґажман
Варґа як омладинєц бул вецей роки активни у Младежскей орґанизациї валала, як член предсидательства, а єден дворочни мандат, 1975/76. року, бул и предсидатель.  У тим чаше бул и член Општинского комитету младежи. Були то роки кед Младежска орґанизация була окреме активна и орґанизовала велї активносци у новозбудованим младежским доме. Познєйше Варґа бул активни и у политичним живоце и бул вибрани и до Совиту Месней заєднїци, а коло 20 роки окончовал и длужносц секретара Месного здруженя СУБНОР-у.

## Досяги у рамикох театралней уметносци
Михайло Варґа бул, од половки 60-их рокох, член театралней секциї у основней школи и танєчней секциї у Доме култури у Руским Керестуре а познєйше помагал културну мисию Дома култури анґажуюци ше у комисийох Фестивала култури Червена ружа.

Зоз театралну дїялносцу ше почал занїмац ище як штернацрочни школяр 1966. року. Бавел у театралним фалаце *Дзивче зоз ширками* Г. К. Андерсена (режисер Йовґен Медєши). Перши театрални фалат за старших, у котрим и вон достал улогу, була комедия Жоржа Фейдоа *Пан ловар* у режиї новосадского режисера Михайла Василєвича и його помоцнїка Витомира Бодянца. Од теди Михайло Михал Варґа постал стаємни член  Керестурскей сцени АРТ/РНТ Дядя, познєйше Руского народного театра Петро Ризнич Дядя Руски Керестур, аж по час кед му чежка хорота зопарла шицки активносци.

Бул єден з найталантованших ґлумцох у историї Руского народного театра Петро Ризнич Дядя, а мож повесц нє лєм у рамикох керестурскей сцени театра, алє и у цалей рускей националней заєднїци у нашей жеми. Шведоча то и велї награди и припознаня хтори освоєл за вецей як 50 роки, а спомедзи котрих окреме значни: Златна значка КПЗ Сербиї (1986), Зарї култури КПЗ Кула (1988), а на Союзним фестивалу у Требиню 1990. року є преглашени за найлєпшого ґлумца-аматера.

Од 1967. по 2018. рок одбавел 41 улогу, а скоро шицки були главни. Попри тим, значне число зоз спомнутих представох було адаптоване и зняте за телевизию, а тиж и за радио. Вецей роки поряднє участвовал у рижних радио драмох за емитованє на руским язику, записаних на маґнетофонску пантлїку, та ше и нєшка репризую.

Михайло Варґа умар 9. април 2019. року. Поховани є на теметове у Руским Керестуре.

## Литература
 
* Дюра Латяк, „Михайло Варґа, службенїк, ґлумец-аматерˮ, *50 роки Драмского меморияла Петра Ризнича Дядї,* Руски Керестур, 2018. б. 132

* Тамаш, др Юлиян, „Руски театер Дядяˮ, *Руски Керестур, лїтопис и история (1745-1991),* Месна заєднїца Руски Керестур, 1992, бок 423. 
* *Руски християнски календар*, 2020. рок, бок 238

## Вонкашнї вязи

* ''Умар Михайло Варґа (1952-2019)'', вистка на Рутенпрес агенциї

* ''Михайло Варґа (1952-2019)'' In memoriam на ТВ Войводина

* Мирон Жирош, ''Мали, алє вельки народ'', „Длугорочни ґлумци aмaтерeˮ, Михайло Варґа под числом 33, rdsa.tripod.com

## Ґалерия

Papharhaji i Mizo Varga.jpg|link=|Михайло Варґа рецитує на єдним литературним сходзе


Катеґория:Руснаци у Сербиї
Катеґория:Керестурци
Катеґория:Дїяче у култури
Катеґория:Ґлумци аматере
Катеґория:17. април
Катеґория:Народзени 1952
Катеґория:9. април
Катеґория:Умарли 2019